Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: 4. Az Alkotmánybíróság a nemzetbiztonsági szolgálatokról szóló 1995. évi CXXV. törvény 3. számú mellékletében foglalt „C” típusú biztonsági kérdőív egyes pontjainak, illetve szövegrészeinek az alkotmányossági vizsgálatára irányuló eljárást megszünteti.
Paragraph Index: 408

1. Az első indítványozó szerint a kérdőívben szereplő „Házastárs, élettárs, közös háztartásban élő felnőtt korú hozzátartozó nyilatkozata” (a továbbiakban együtt: házastársi nyilatkozat) sérti az Alkotmány 8. § (1) és (2) bekezdését, valamint a 15. §-t, továbbá az 59. § (1) bekezdését. A fontos és bizalmas beosztásnak minősülő munkakört betöltő, illetőleg arra pályázó személyek esetében a munkakör betöltésének egyik feltétele az, hogy a nemzetbiztonsági szolgálat elvégezze ellenőrzésüket. A biztonsági ellenőrzéshez az ilyen beosztást betöltő vagy arra pályázó személynek ún. „Biztonsági kérdőívet” kell kitöltenie, amely két nyilatkozattal zárul. Az egyik a szóban forgó beosztást betöltő, illetőleg arra pályázó személy ún. „biztonsági nyilatkozata”, melyben hozzájárul, hogy a nemzetbiztonsági szolgálatok személyét érintően adatokat gyűjtsenek, s ha szükséges, titkos információgyűjtést végezzenek. A másik az ilyen személy házastársának, élettársának, illetve a vele közös háztartásban élő felnőtt korú hozzátartozójának nyilatkozata. 2001/59. szám

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes